Buurman skiet twee dood ná huisroofDie toneel. Foto: @LuanSnyders2/Twitter Twee vermeende rowers is Woensdagoggend vroeg doodgeskiet kort nadat hulle ŉ bejaarde egpaar in Rustenburg beroof en met ŉ groot bedrag kontant op die vlug geslaan het. Sers. Ofentse Mokgadi, woordvoerder van die polisie, het gesê twee gewapende rowers het omstreeks 5:00 by ŉ huis in Zinniaville ingebreek. “Hulle het vuurwapens op die bejaarde egpaar in die huis gerig en geld geëis. Hulle het hierna met die geld op die vlug geslaan.” Volgens Mokgadi het die bejaarde egpaar om hulp begin skree toe die rowers gevlug het. “Die rowers het in een van die bure se erf gespring. Die buurman het die krete gehoor en toe hy uitgaan het hy die rowers in sy erf opgemerk.” Die buurman beweer die rowers het hul vuurwapens op hom gerig waarna hy met sy vuurwapen op hulle losgebrand het. “Albei is op die toneel dood verklaar. Daar is beslag gelê op die kontant wat gesteel is.” Volgens Mokgadi het een van die rowers onlangs uit polisie-aanhouding in Tlhabane ontsnap. Hy is gesoek in verband met minstens 28 sake, hoofsaaklik roof. Die bejaarde egpaar is nie tydens die voorval beseer nie. Die polisie ondersoek die voorval. Maroela Media het vroeër berig ŉ rower is ook vanoggend in die vroeë oggendure geskiet en gewond in Kaap St. Francis in die Oos-Kaap. Vyf gewapende rowers het omstreeks 02:45 by ŉ huis in dié kusdorp ingebreek. Die rowers was met messe en breekysters gewapen en het ŉ sitkamervenster oopgebreek om toegang tot die huis te verkry. Tydens die gestoeiery kon die huiseienaar daarin slaag om sy vuurwapen te kry. Hy het een van die verdagtes gewond.